በሰሜን ሸዋ ዞን ተከስቶ በነበረው ግጭት ተሳታፊ የነበሩ አካላትን በቁጥጥር ስር ለማዋል እየተሰራ መሆኑ ተገለጸ
በሰሜን ሸዋ ዞን ሸዋ ሮቢት፣ አጣዬ፣ ከሚሴ፣ ምንጃርና ሌሎች አካባቢዎች  ተከስቶ በነበረው ግጭት ተሳታፊ የነበሩ አካላትን በቁጥጥር ስር ለማዋል እየተሰራ መሆኑን የዞኑ የጸጥታ ጉዳዮች መምሪያ ገለጸ፡፡የዞኑ የጸጥታ መምሪያ ሃላፊ አቶ ዋሲሁን ብርሃኑ ለዋልታ እንደገለጹት በተከሰተው ግጭት የሰው ህይወት ጠፍቷል፣ የአካል ጉዳት ደርሷል፣ ዝርፊያ ተፈጽሟል እንዲሁም በሃይማት ተቋማት ላይ ጥቃት ተሰንዝሯል፡፡ሃላፊው አያይዘውም በዞኑ የአማራ፣ የኦሮሞና የአርጎባ ብሄረሰቦች ለረጂም ጊዜ በጋራ የኖሩበት መሆኑን አስታውሰው እንዲህ አይነት ችግር ሲፈጠር ይህ ለመጀመሪያ ጊዜ እንደሆነም ገልጸዋል፡፡በዚህ የወንጀል ድርጊት ውስጥ ተሳታፊ የነበሩ አካላትን በቁጥጥር ስር ለማዋ ከፌደራል እና ከክልል የሚመለከታቸው  አካላት ጋር በጋራ እየተሰራ እንደሆነም ጠቁመዋል፡፡በወንጀሉ ተሳታፊ የነበሩ አካላትን በመጠቆም ህብረተሰቡ እየተባበራቸው መሆኑን ገልጸው ከዚህ ጎን ለጎን የአካባቢውን ሰላም አስተማማኝ ለማድረግ እየተሰራ እንደሆነም ገልጸዋል፡፡